Гарсиа Лоркэ Федерикэ
БЗЭПСНЫБЭ
/ГИТАРА/
И гъы макъ кърекIут бзэпсныбэм.
Нэхущ уафэр къызэтощащэ.
И гъы макъ кърекIут бзэпсныбэм!
Шэху хъужынукъым ар игъащIэм!
Сыт уелъэIукIэ зиущэхуну -
ПцIыщ. Ар магъыр мыудэIужу,
И гъымакъыр псынэпс уэзджынэу,
Уэсым хэгъэ нэбэнэушу.
УемылъэIут зиущэхуну!
Магъ апхуэдэу - пщыхьэщхьэ дыгъэр,
ИуIэнум лъыхъуэ шабзэшэр,
Къумым и псэр зысыж пщтырыгъэр,
Гъагъэм яжьэ фIыцIэжь хуэзэшыр.
И псэ закъуэр итын имыдэу
Зегъеиж блэр зэуа бзу цIыкIум.
Ей, бзэпсныбэ, къамитхум уабзытэ
Щхьэщылъадэурэ уи щхьэщыгум.
КЪЭЗЫГЪЭЗЭЖ
КIуэдыр къыхукIуэ дуней бацэм
Сыдыхьэшхынрэ сыгубжьынрэ
СымыцIыхужу, си гукъанэр
ЩIызогъэпщкIухь шэдыгъуэ щхьэцэм.
Си лъагъуныгъэр е мы уафэр
Къэсэхыжамэ, къэпцIыхунут
Къудамэхэм уи Iупэ IэфIхэр
Зэрыкъуэбгъэпщкъухьынур.
МАЛАГЕНЬЯ
Ажалыр ефапIэм щIэкIами, IумыкI.
Къунан къамылыфэр бзэпсныбэм щоудж.
ЦIыхубз лъымэ гуащIэр бжэIупэм къыIуех
Шыгъумэ гъэгъауэ. Дуней напэтех!
Ажалыр ефапIэм къыщIыхьэ-щIэкIыжщ,
КъыщIыхьэ-щIэкIыжщ…
Лъэдинэ инауэ ещIыжыр IутIыж.
ПСЭ ЩЫIЭЩ, ИГЪЭПЩКIУУ…
Псэ щыIэщ, игъэпщкIуу
дуней димыIэжхэр,
ди вагъуэхэр, хьэршхэр,
щIым тхьэмпэ хыхьэжхэр;
Псэ щыIэщ, игъэпщкIуу
цIыху лIахэм я ныбжьхэр,
гукъеуэ шэдыбжьу
ди гъащIэр илыбжьэу.
Псэ щыIэщ, нэгъуэщIу:
къэлыбмэ уисыжу,
гухэлъу къыпыкIэр
хьэпIацIэм яшхыжу,
тэмакъыр икIыхукIэ
уигуауэмэ – щIэншэу,
и фIыцIэри хужьри
екIуалIэпIэншэу.
ЕцIыхур куэд щIауэ
балигъ хъуа си гъащIэм
си гущIэр уи гуащIэм
зэрыхигъащIэр.
Си махуэхэр мывэу
йокIурэх къызэмыжьэу,
къызжаIэу: ди щIалэ,
уэ Тхьэм упэжыжьэщ…
ДУНЕЙНЭГУ
Гъуэгум щыгъуэща пшыхьым
Жьыбгъэр къызрешэкIыр.
Нэхур я нэгукIэ язу
ЦlыкIухэр пхроплъ абдж уахъуэм -
Йоплъ гъурц гъуэжьыкIхэм я зыр
Бзууэ зэрыжейбащхъуэм.
Махуэр уэмами гъуэлъу -
Жейм емызэгъ - дэхущхьэщ.
Балий нэкIуплъ щотхъуэплъыр
Унэм и кхъуэщыныщхьэм.
ЗэзыдзэкIар Бемырзэ Зурабщ
